ACORD 89/2007, DE 27 DE MARÇ, DEL PLE DEL CONSELL DE L’AUDIOVISUAL DE CATALUNYA

El Consell de l’Audiovisual de Catalunya, davant de l’exigència de la Generalitat Valenciana del tancament de les emissions dels canals del a Corporació Catalana de Mitjans Audiovisuals ha adoptat els següents 

ACORDS

1. La multiplicitat de canals que comporta la posada en marxa de la Televisió Digital Terrestre (TDT) és un factor afegit que pot permetre resoldre de manera satisfactòria per a tothom la continuïtat de les actuals emissions. És del tot incomprensible, des de paràmetres tecnològics, que sigui precisament ara quan es vulgui donar un pas enrere que seria lesiu per als interessos de la ciutadania.

2. El CAC, en aquest context, defensa no només la continuïtat de les actuals emissions, sinó que es manifesta favorable a aprofitar el procés d’implantació de la TDT per tal d’institucionalitzar un acord de reciprocitat entre Canal 9 i TV3, tal i com es preveia en el marc de l’euroregió. La missió específica de servei públic que comparteixen aquestes televisions es veuria així enfortida en benefici dels ciutadans de totes dues comunitats.

3. Aquesta reciprocitat s’emmarca en el principi del preàmbul de la Constitució de protegir els pobles d’Espanya en l’exercici de les seves cultures i tradicions, llengües i institucions. Aquesta riquesa de les diferents modalitats lingüístiques d’Espanya és, segons el mandat constitucional, un patrimoni cultural comú que ha de ser objecte de respecte i protecció especials.

4. Traslladar aquest acords als governs de la Generalitat catalana, de la Generalitat valenciana i d’Espanya.

Barcelona, 27 de març de 2007.


Josep M. Carbonell i Abelló                                  Santiago Ramentol i Massana

President                                                               Conseller secretari en funcions 
